06.01 . 2021 Атанаска Маркова Холивудският актьор и бивш губернатор на Калифорния Арнолд Шварценегер нарече опитите на президента Доналд Тръмп да оспори резултатите от изборите " лудост " . „ Няма съмнение кой е спечелил президентските избори и продължението на този абсурд е глупост , лудост и зло “ , пише Шварценегер в колона за „ Икономист “ , информира БГНЕС . " Днес дълбоко се тревожа за страната си . Като имигрант , като американец и републиканец , нося отговорността да говоря . Израснах в руините на държава , която изостави демокрацията и се сблъска с последиците от това " , добави Шварценегер . Той е роден в Австрия , която е анексирана от нацистка Германия през 1938 г . и впоследствие преживява ужасите на Втората световна война . " За тези от моята партия , които искат да се противопоставят на гласуването на 6 - ти януари , искам да кажа : знайте , че нашите внуци ще знаят имената Ви като имената на злодеите , които са се борили срещу великия експеримент на Америка и волята на избирателите . Ще имате печална слава " , добави Шварценегер . Актьорът получи американско гражданство през 1983 г . Той беше губернатор на Калифорния от 2003 г . до 2011 г . Група републиканци в двете камари на Конгреса възнамеряват да оспорят резултатите от изборите , когато бъдат одобрени на 6 - ти януари . Предполага се , че те нямат шанс , тъй като самата Републиканска партия в мнозинството си не подкрепя тези опити . Според официалните данни президентските избори са спечелени от демократа Джо Байдън , но действащият президент Доналд Тръмп все още не иска да признае поражението си .